ΕΡΤ2

Η **ΕΡΤ2** (**Ελληνική Ραδιοφωνία Τηλεόραση 2**) είναι το δεύτερο κρατικό τηλεοπτικό κανάλι της ΕΡΤ. Aποτελεί διάδοχο της ΥΕΝΕΔ, του καναλιού των ενόπλων δυνάμεων το οποίο πέρασε σε πολιτικό έλεγχο το 1982. Από το 1997 μέχρι το 2013 είχε την ονομασία *ΝΕΤ*. Εκπέμπει σε όλη την Ελλάδα.

Μετά την επαναλειτουργία της ΕΡΤ, που έγινε στις 11 Ιουνίου 2015, η ΕΡΤ2 μεταδίδει κυρίως μορφωτικές, πολιτιστικές, αθλητικές και ψυχαγωγικές εκπομπές, Προβάλλει, επίσης, σε μικρό ποσοστό εκκλησιαστικές εκπομπές και παιδικά προγράμματα, κυρίως τα Σαββατοκύριακα.

## Ιστορία

Η Ελληνική Ραδιοφωνία Τηλεόραση 2 (ΕΡΤ2) ήταν κρατικός φορέας ενημέρωσης (μαζί με την ΕΡΤ) και ήταν διάδοχος της στρατιωτικής ΥΕΝΕΔ, η οποία αποτελούταν από τους τοπικούς ραδιοφωνικούς σταθμούς και τον τηλεοπτικό σταθμό της δεύτερης. Την Τετάρτη 3 Νοεμβρίου του 1982, η Κυβέρνηση Ανδρέα Παπανδρέου, στα πλαίσια της σταθεροποίησης του ελληνικού κράτους μετέφερε την τότε ΥΕΝΕΔ υπό πολιτικό έλεγχο, στο νέο εταιρικό σχήμα της ΕΡΤ2, η οποία μαζί με την ΕΡΤ1 είχαν το αποκλειστικό δικαίωμα πανελλήνιας εκπομπής ραδιοτηλεοπτικού σήματος με πρότερο σκοπό την ενημέρωση, την επιμόρφωση και την ψυχαγωγία του ελληνικού λαού. Ο νέος οργανισμός, όπως και ο προκάτοχός του, αρχικά χρηματοδοτούνταν αποκλειστικά από διαφημίσεις.

Λόγω των πολλών υπαλλήλων και των δυο φορέων και της ανυπαρκής στέγασης της ΕΡΤ, η κυβέρνηση στις 18 Οκτωβρίου 1987 συγχώνευσε τους δύο φορείς σε έναν ενιαίο, την ΕΡΤ, με δύο τηλεοπτικά κανάλια: την ΕΤ1 (πρώην ΕΡΤ) και την ΕΤ2. Η μετονομασία από ΕΡΤ2 σε **ΕΤ2** συντελέστηκε το Σάββατο 24 Οκτωβρίου 1987. Αργότερα στις 14 Δεκεμβρίου 1988 προστέθηκε και η ΕΤ3.

Το 1997 το κανάλι μετονομάστηκε σε *ΝΕΤ,* ονομσσία που διατήρησε μέχρι το 2013, όταν και έκλεισε μαζί με την υπόλοιπη ΕΡΤ. Οι εργαζόμενοι συνέχισαν τη λειτουργία του σταθμού μέχρι τις 7 Νοεμβρίου του 2013, όταν και εκδιώχθηκαν από το Ραδιομέγαρο μετά από αστυνομική επέμβαση. Κατά την περίοδο του κλεισίματος της ΕΡΤ, τις συχνότητες της τότε ΝΕΤ χρησιμοποιούσε ο διάδοχος ραδιοτηλεοπτικός φορέας της ΕΡΤ, η ΝΕΡΙΤ για να εκπέμπει τα δικά της κανάλια, αρχικά το ΝΕΡΙΤ Sports το οποίο αντικαταστάθηκε από το ΝΕΡΙΤ Plus.

Μετά την επαναλειτουργία της ΕΡΤ την Πέμπτη 11 Ιουνίου 2015, το κανάλι μετονομάστηκε πάλι σε ΕΡΤ2. Η ΕΡΤ2 μεταδίδει πλέον ψυχαγωγικές εκπομπές, αθλητικά γεγονότα και εκπομπές από το αρχείο της ΕΡΤ, ενώ η πρώην ΝΕΤ είχε κυρίως ενημερωτικό χαρακτήρα και μετέδιδε δελτία ειδήσεων, ειδησεογραφικές και ενημερωτικές εκπομπές, με την ψυχαγωγία να αποτελεί μικρότερο ποσοστό του προγράμματος της.

## Πρόγραμμα

Το πρόγραμμά της επικεντρώνεται κυρίως στην ψυχαγωγία, στον πολιτισμό, στον αθλητισμό και στο παιδικό πρόγραμμα, το οποίο έχει σκοπό την εκπαίδευση και ενημέρωση των παιδιών σε ζητήματα που αφορούν στις τέχνες, τη φύση, το περιβάλλον και την λογοτεχνία. Επιπλέον αναμεταδίδει ντοκιμαντέρ, παλιές ελληνικές σειρές, ελληνικές και ξένες ταινίες καθώς και εκπομπές από το Αρχείο της ΕΡΤ. Μία νέα κοινωνική σειρά είναι το «Raccontami – Θυμάμαι», ενώ μία ψυχαγωγική είναι το «Στην Υγειά μας». Μεταδίδει μεγάλα αθλητικά γεγονότα όπως το Παγκόσμιο Πρωτάθλημα Μπάσκετ Εφήβων και το Παγκόσμιο πρωτάθλημα υγρού στίβου.

Η ΕΡΤ2 είναι το μοναδικό κανάλι της ΕΡΤ που δεν έχει ενημερωτικό πρόγραμμα. Έχει προβάλλει εκτάκτως μόνο δύο ενημερωτικές εκπομπές. Η πρώτη εκπομπή ήταν το *ΔΗΜΟΨΉΦΙΣΜΑ 2015*, λίγες μέρες πριν το Δημοψήφισμα της 5ης Ιουλίου του 2015. Η δεύτερη εκπομπή λεγόταν *Στο δρόμο προς την κάλπη*. Μεταδιδόταν λίγες μέρες πριν από την εκλογική αναμέτρηση της 20ής Σεπτεμβρίου του 2015.

Η ΕΡΤ2 σήμερα μεταδίδει αθλητικά γεγονότα εν όψει των Θερινών Ολυμπιακών Αγώνων του 2016. Επίσης μετέδιδε κι άλλα σημαντικά αθλητικά γεγονότα όπως το Euro του 2016. Μεταδίδει εκπομπές και ταινίες από το Αρχείο της ΕΡΤ.

## Σλόγκαν του καναλιού

* **Δίκτυον τηλεοράσεως** (ΥΕΝΕΔ) (1970-1982)
* **ΕΡΤ2** (1982-1987)
* **ΕΤ2** (1987-1991)
* **ΕΤ2 ΕΡΤ** (1991-1993)
* **Δύο Τηλεόραση** (1993-1994)
* **Ελληνική Τηλεόραση** (1995-1997)
* **Νέα Ελληνική Τηλεόραση** (1997-2002)
* **Διαφορετική Τηλεόραση** (2002-2003)
* **Για κάθε μεγάλη στιγμή βλέπε ΝΕΤ** (2003-2008)
* **Μαζί στα καλύτερα** (2008-2013)
* **ΕΡΤ2** (2015-σήμερα)

## Οι ονομασίες του καναλιού

* 03.11.1982 - 24.10.1987: **ΕΡΤ2** (**Ε**λληνική **Ρ**αδιοφωνία **Τ**ηλεόραση **2**)
* 24.10.1987 - 20.10.1997: **ΕΤ2** (**Ε**λληνική **Τ**ηλεόραση **2**)
* 20.10.1997 - 11.06.2013 / 07.11.2013: **ΝΕΤ** (**Ν**έα **Ε**λληνική **Τ**ηλεόραση)
* 11.06.2015 - σήμερα: **ΕΡΤ2** (**Ε**λληνική **Ρ**αδιοφωνία **Τ**ηλεόραση **2**)